Fridericus II imperator

Epistolae

p. 173

162

Fredericus imperator per Petrum de Vineis.

Inviti loquimur, sed tacere non possumus. Iam enim securis ad radicem

arboris posita et gladius fere usque ad animam transiens labia dissolverunt,

iusque datum sceleri scribimus et populum contumacem dexteram

in viscera propria convertisse dolemus. Iuri prefertur iniuria et voluntas

iustitie dominatur, dum quidam Ytalie populi sceptrum contempnere

conantur imperii, ac, etiam proprie commoditatis immemores, libertatis

p. 174

cuiusdam vage luxuriam quieti pacis ipsorum et equitati iustitie pretulerunt.

Nec tamen a nobis rebellionem huiusmodi sumpsisse nunc primum

exordium estimetis, sed avitas prosequimur et paternas iniurias, et

productam iam ad alias regiones libertatis invidiose propaginem nitimur

supplantare. Sed nec ista dissimulasse nos hactenus aut conniventibus

oculis pertransisse credatis. Quamprimum enim in nobis pubescentibus

annis ac mentis et corporis coalescente virtute, ad Romani culmen

imperii preter spem hominum nutu solummodo Providentie divine

conscendimus ac regnum Sicilie, preclara nostre materne successionis

hereditas, ad iura nostra pervenit, aciem mentis nostre direximus ad predicta.

Ac deinde ad consummationem propositi nostri miserabili casu

de amissione Damiate tunc temporis materiam ministrante, cum …

papa curiam solemniter apud … duximus indicendam, ubi simul

condiximus interesse. Quo proposito et volubilitate consilii et motu continuo

rerum presentium immutato, nos a tanto bono recedere non volentes

p. 175

ac ducentes nobiscum militum comitivam, prout imperialis

excellentie decus et tantum negotium condecebat etc.

Ex quo Lombardi nobis et honori nostro rebelles, in spiritu contradictionis

assumpti et in reprobum sensum dati, palliata occasione timoris propter ea quod

armatorum consortio fruebamur, et nobis intendere tanquam ipsorum legitimo domino

contempserunt, et ingressu in Italiam viarum difficultate prohibito, filium

nostrum et principes a nostris aspectibus subtraxerunt. Ad exaggerationem dein

nequitie adhuc occulte ac perfidie, malitiam manifestam insolentiamque adiecerunt,

quod contra nos et imperium conspirantes, nobis presentibus et contemptis, coniurationes

nefarias contraxerunt. Et sic desiderata filii nostri visione fraudati in Apuliam

redeuntes, quia preparatio passagii transmarini ad quod tenebamur ex voto, tunc temporis

nos arctabat, causam ipsam de satisfactione nobis et imperio facienda arbitrio

summi pontificis commisimus terminandam, per quem in quingentis militibus pro

negotio Terre Sancte sub eorum sumptibus per biennium exhibendis fuerunt nobis

arbitrali sententia condemnati. Quos nedum quod nobis transeuntibus ad nostrum

obsequium transmisissent, immo inimico pacis Ecclesiam inter et imperium discordiam

seminante, ipsos contra nos in Apuliam transmiserunt, et sic per contrarie satisfactionis

modum precedentes iniurias geminarunt. Redeuntibus autem nobis de partibus

transmarinis ac inter nos et Ecclesiam dissensione sedata, de reformatione status

imperii concepto proposito firmiter inherentes apud Ravennam iterum de consilio

beatissimi patris nostri Gregorii summi pontificis indiximus curiam generalem, sub

inermi tantummodo et domestico comitatu, ut timor armorum et occasio frivola tolleretur.

In qua nedum quod Lombardi predicti devotionis et obedientie nobis signa

pretenderent, immo in oculis nostris fere civitatem Verone et Ezelinum de Romano,

tunc temporis ad nostre fidelitatis obsequium noviter revocatos, extractis eorum carrochiis

violenter invadere nitebantur, ad reverentiam nostre presentie nullo habito

omnino respectu; accessum etiam filii nostri ad nos vel nostrum ad eum per terras et

p. 176

vias imperii que etsi nostre sint proprie, tamen omnibus sunt communes, denuo

prohibentes, ita quod patris oculus tunc temporis etiam filium non vidisset nisi quod

navali presidio, amore paterno qui contineri non poterat stimulati, nos Aquilegiam

sub maris dubia sorte contulimus, ut predictum filium nostrum et principes qui ad

nos devote se contulerant videremus. Nec adhuc defuit clementie nostre constantia

quin aggressionis hostilis furore deposito, iterum et causam ipsam committeremus

arbitrio Ecclesie terminandam. Ex eo tamen unde credidimus humanitatis eisdem

exempla protendere, cornua ipsis indevotionis ereximus, referentes ab eis pro debita

fide perfidiam et pro devotione contemptum; nec ulla predictis vexatio tribuit intellectum

quin ob iam dictas offensas in quingentis militibus, licet non nobis qui fueramus

offensi, sed pro Terre Sancte subsidio, iterum condemnati, fidelibus nostris in

partibus Lombardie multas intulerint molestias et iacturas. Ultimo proinde,

cum pro servitiis Ecclesie in partibus Tuscie moraremur, ad persuasionem et consilium primo

venerabilis patris Sabinensis episcopi et aliorum apud nos Sedis Apostolice legatorum,

negotium Lombardorum Ecclesie arbitrio duximus committendum, non iniuste credentes

quod pars altera processum nostrum in eo imbecillitati virium nostrarum [non]

impenderet, sed imperialis mansuetudinis titulis imputaret; quod postmodum ex toto

per contrarium per effectum operis demonstravit. Nam post id iidem excellentie

nostre rebelles, Florentinorum exemplo qui tunc temporis in oculis nostris fere dum

apud Reate essemus, fidelium nostrorum depopulationibus et incendiis non parcebant,

Mutinenses et Veronenses fideles nostros hostiliter sunt aggressi, nobis eisdem

invocantibus lacrymabiliter necessaria et desiderata suffragia nequeuntibus impertiri,

velut circa negotium [Ecclesie] occupatis. Hiis omnibus non contenti, velut in profundum

miseriarum immersi et ad omnis iniquitatis extrema deducti, in ipsius Dei

iniuriam et iuris naturalis offensam, predicto compromisso pendente, per nuntios

usque in Theutoniam destinatos contra nos cum filio nostro coniurationis federa contraxerunt.

Propter quod ad expugnandam tanti facinoris corruptelam obstare principiis

eligentes et favore divino in Theutoniam properantes, divina potentia gressus

nostros abinde magnifice dirigente, nuntiis Lombardorum ipsorum de consilio multorum

principum turpissime mortis iudicio condempnatis, vite [tamen] et libertati

pristine restitutis, ad Sedis Apostolice preces et monita et magistri Hospitalis Sancte

Marie domus Theutonicorum in Ierusalem multam instantiam in solempni colloquio

Maguntino negotium supradictum denuo usque in festum Nativitatis dominice

ad honorem nostrum et imperii commodum arbitrio Ecclesie commisimus terminandum;

data sibi spe nichilominus per magistrum Petrum de Vinea magne curie nostre

iudicem, nuntium et fidelem nostrum, ad terminum ipsum usque in festum tunc

proximum Purificationis beate Virginis prorogandum. Cuius compromissi forma et

die, prout per nostrum predictum nuntium propalam accepimus, per Sedem Apostolicam

acceptatis, et predicto magistro Theutonicorum de mandato nostro et requisitione

pape una cum G. de Arnestein sacri imperii in Italia legato velut ad recipiendum

consummationem negotii procedente, dum per Lombardiam venerabilis …

patriarcha Antiochensis qui de legatione Sedis Apostolice iam a maiori parte Lombardorum

ipsorum pro parte Ecclesie compromissum receperat, pertransiret apud Veronam

existens, compromissione prefata pendente, rectores societatis eiusdem civitatem

Veronensem in oculis ipsius magistri, premissa proinde multa pecunia et occultis aliis

p. 177

fraudibus, instanter ab obsequiis nostris eripere satagebant, et eripuissent utique, si

magistri presentia non fuisset. Eodem magistro et G. deinde apud Este de consilio

patriarche predicti presentibus, ubi rectores predicti acclamento contractus pacis suam

palliare nequitiam nitebantur, marchionem Estensem, nobis et imperio ex antiqua

progenitorum suorum stirpe fidelem, sacramentum societatis mire renuentem, etiam

lacrymabiliter coegerunt. Ezelinum etiam de Romano qui expositis omnibus que

habebat, ad fidelitatem nostram promptissima devotione redierat, ad illud idem tunc

temporis arctaverunt, alias magistro prefato nichilominus bonum pacis zelo laudabili

sollicite prosequenti, condictis apud Bononiam loco et tempore, multipliciter illudentes.

Et licet ex hiis [putarent] sepedicti nuntii nostri probabili satis coniectura

quod propterea accessus eorum ad Romanam curiam inutilis haberetur, nichilominus

longe ante diem statutum partibus per patriarcham eundem papali conspectui presentati

ac multum post diem procuratorum adverse partis adventum, non sine murmuratione

multorum proinde nobis et imperio honorem debitum ledi credentium,

expectantes, de licentia sua et fratrum per nostras postmodum litteras revocati ad

nostram presentiam redierunt; moram ipsorum nedum per illusiones iam dictas inutilem

arbitrantes, sed quod iuxta petitionem pape, de honore et iure imperii mentione

non facta nec adiecto «de consilio principum nostrorum», iuxta formam mandati

nostri, in summum pontificem compromittere non valebant. Nec possumus huius

verbum patris sub dissimulatione preterire quod conditionem ipsam «de honore

imperii» quem immediate Ecclesie credimus deputari, scripsit tollere compromissum.

Ad cuius expressionem de mero iure tenemur et debito et auguste titulo dignitatis,

quum honorem imperii nec tacite nec expresse minuere possumus, sed augere. Nuper

autem post reditum magistri prefati, Apostolica scripta recepimus per que ad compromittendum

in eum precise magistri reditu repetito, ad hoc ut propositi nostri constanciam

ab introitu Italie, quem procul dubio imperialiter duce Domino mire disponimus,

possit avertere, constitutionis tenorem de discordibus pro utilitate negotii

Terre Sancte ad treugam vel concordiam revocandis apud Reate nobis presentibus

edite ad nostram memoriam revocavit, hoc addito quod ad hoc aliqui ex magnis terre

principibus sunt compulsi. Licet autem per ea que prediximus si placeret potuissent

habere scripta responsum, dum frustra pro illorum pace sua laboraret intentio qui

pacem verbo solo ………….., ut temporis oportunitatem inquirant, non facto sequntur,

quum non nobis solum, sed Deo et catholice fidei et ipsi nature guerram movent,

nos tamen utile esse credimus cum adiectione cuiusdam admirationis eximie litteris

Apostolicis respondere; ad quod preces pape non solummodo nos inducunt, sed fortius

causa precum, dum processum nostrum in Italiam, quem odiose quodam guerre

vocabulo denotare velle videtur, occasione negotii Terre Sancte suspendi rogavit ad

presens. Sed ut firmiter confiteamur, licet evidens [sit] nostri processus intentio quem

ad nichil aliud direximus nisi ut Crucifixi negotium assumamus, quod provocari

directius non valeret quam vigore iustitie pacatis undique populis et imperii nostri

viribus quod est in tam nobili regione dissitum et de cuius manu terra potissimum

prestolatur auxilium, in integrum restitutis, non guerre nomine debuit tam

salubre propositum denotari, sed iuris executio potius, a qua omnis abest iniuria, nuncupari.

Nunquam enim intentionem pape talem esse credimus quod occasione transmarini

negotii deberet iusticie gladius hebetari. Nam et post edictam constitutionem

p. 178

eamdem, contumaciam Romanorum iura Ecclesie usurpantium, requirente Ecclesia,

non dimisimus impunitam. Sic quilibet contra nos et imperium posset calcaneum

indevocionis erigere, sic posset quilibet rapinas et furta ac quelibet scelera perpetrare,

sed mucronem quem de manu Dei ad bonorum laudem et vindictam malefactorum

accepimus, evaginare propterea non possemus. Nec magis Lombardi predicti quum

imperio nostro subiecti nobis dominii referunt questionem, nisi quod iura imperii

nostri contumaciter retinentes, faciem nostram, quam pacificam ipsis voluimus, quantumcumque

cum imperii nostri honore possumus tolerare, nec volunt devoti respicere,

nec possunt pro timore iustitie spectare securi. Hec igitur omnia vobis tam plane

quam plene satiataque relatione transcripsimus ut ad scientiam et conscientiam

vestram ex toto corde perveniant cum nostra iustitia, et apud [vos] locum non habeat

aliquis contrarius aut malignus interpres, qui quod nos pro recuperatione nostrorum

iurium facimus, hoc cum aliorum iniuria nos facere forte describat, aut incrementum

negotii Terre Sancte que, velut Cunradi karissimi filii nostri materna successio, pre

ceteris terre principibus specialius nos contingit, pretermittere; cuius, ut diximus,

licet nos astringat ad presens instantia necessitatis, tamen periculum non astringit,

utpote treugis inter nos et soldanum initis adhuc per triennium duraturis, quas in

fidei nostre rupturam infringi nullo modo, quantum salubriter possemus resistere,

medio tempore permittemus. Et cum credere non possimus rebelles nostros viribus

nostris posse resistere aut viribus obviare, maxime cum non ad depopulationem ipsorum,

nisi subiectorum rebellio furiosa nos provocet, sed ad reformationem imperii et

statum terre pacificum intendimus, non se ista respiciunt tanquam contradictoria vel

adversa; et infra triennium ad persecutionem officii nostri nostram armare iustitiam

et Terre Sancte presidia preparare decenti deliberatione, si nostris impedimenta processibus

non prestantur et si consilium nostrum, qui circumstancias transmarini negotii

presentes ibidem plene didicimus, acceptabit Ecclesia, cum auxilio Ihesu Christi

plenam et indubitatam fiduciam obtinemus. Vos igitur cum ceteris regibus orbis terre

interest plene perspicuas aures et oculos aperire et diligenter attendere quanta contradictionis

fiducia omnibus a iugo dominii subtrahere se volentibus prebeatur, si Romanum

imperium iacturam huiusmodi rebellionis pateretur; ac oculo cernite perspicaci

si vobis expediat quod, cum ad edomandam interdum protervam audaciam subditorum

intenditis, vestris negotiis extrinsecus aliquis [se] interponat, causamque aliquam

aut occasionem afferat per quam vestra precidat proposita vel retardet.

p. 179

163

Fredericus etc. venerabilibus in Christo patribus sacrosancte Romane

ecclesie cardinalibus etc.

Conscientiam vestram, si salvo pudore iusticie diligenter exquiritur,

latere non credimus, qualiter hactenus ad honorem Dei et sacrosancte

Romane ecclesie matris nostre – cuius velut christiane legis et orthodoxe

fidei zelatores devotum fatemur nos filium et specialem recognoscimus

defensorem, cuius etiam sacra misteria catholice colimus et tota cordis

ac corporis reverentia veneramur – grandis humilitatis et plene subiectionis

signa monstravimus, ut istam inter nos et summum pontificem

patrem nostrum dissentionis horrende materiam, quam non sine dedecore

partium et universali discrimine populorum vulgus, pro pudor, ludibriose

iam loquitur, sedare possemus. Nec adhuc coram vobis, qui positi

tanquam luminaria supra montem lucetis in gentibus et velut cardines

fidei regitis domum Dei, referre nos devote satisfactionis pudet insignia,

que, salvis honoribus, iuribus et dignitatibus nostris nostrorumque fidelium

tam in imperio quam in regnis nostris, fuimus eidem domino patri

p. 180

nostro et sumus humiliter offerre parati, si tamen ipse nos filium caritatis

paterne debita relatione cognoscat. Dubitantes verumtamen ne vel res

inter alios acta contra ius scriptum iuri nostro preiudicet, vel de preteritis

coniecta suspicio causam exasperet successuum futurorum, timentes

nichilominus, ut loquamur ad litteram, ne sedens in solio Christi vicarius

venerabilis pater noster, cui legatum pacis hominibus erogande commissum

est, diebus istis, quibus non solum paschalem agnum communicare

christicolis, sed exorare pro persecutoribus etiam teneretur,

voluntatis sue plus debito laxatis habenis, dum credat sibi licere

quod libeat, spiritualem contra nos gladium temporaliter exerat et

procedat in aliquo, si dici liceat, minus iuste, ecce … fideles nostros

ad vestram presentiam duximus destinandos, concessa eis ab excellentia

nostra potestate plenaria, ut a gravamine et iniusto processu patris eiusdem

coram tam venerabili cetu patrum, primo ad Deum vivum,

cuius nutibus attribuimus quicquid sumus, et deinde ad futurum summum

pontificem, ad generalem synodum, ad principes Alamanie et

generaliter ad universos reges et principes orbis terre ac ceteros christianos,

pro parte nostra, libere valeant appellare.

p. 181

164

Imperator universis regni fidelibus.

Excelsus super omnes gentes Dominus orbis acephali calamitati compatiens

emisit de altitudine montium manum suam, ut tabernacula seniorum

alienigenis iam inhabitata colonis et sanctuaria Iesu Christi minus

dignis polluta ministris purgaret a vitio, expiaret a scelere et universalis

orbitatis umbraculum, superstitionis reiecta caligine, illuminaret speculo

claritatis. Nullum enim, ut credimus, presentes latet latebras mundi latus,

nullius aures surde pretereunt quante tribulationis modus in orbe resultaverit

et in urbe, quanteque seditionis involucrum antiquus attulerit persequutor,

qui si veritas sub nube non lateat, tantum in dominica vinea virus

evomuit quod nisi filius Dei vivi, qui ad redemptionem humani generis,

quod de limo terre transumpserat, subire martirium non expavit, sue clementie

dexteram non movisset, in piscatoris naufragante navicula periisset

populus christianus, dum Petrus in altis habitans non respiciebat in

petram, nec eius successio transferebatur in posteros; et sic cupiditatis

insurgente vindicta, plorabat Ecclesia viduitatis instantiam, dolebat populus

contumelias generales nec in ministrorum ore frequens proderat alleluia.

Nam preter oppressiones innumeras et oppressorum incursus, quibus

desolate matris latera lacerantur, sic ad proximos ictus preteritos fidelium

retorquentur aspectus, quod consolationis remedium mundus nequaquam

assumere poterat, dum mater Ecclesia, quam Christus in petra fundavit,

p. 182

debebat erigi, tunc opprimi contingebat, dum debebat alicuius suffragii

vigore resurgere, tunc in maiori conflictu tam grandem, tam utilem

virum perdidit et rectorem. Ex suis etenim gestis colligitur et ex operum

fructibus indubitanter innuitur quam pastor utilis, quam rector idoneus

fuerit recolende memorie Gregorius papa nonus, qui gregem sibi creditum

ab iniquorum incursibus pro posse servans illesum, pro suis ovibus

animam suam ponere non expavit, donec ipsam in Abrahe gremio resignavit

et spiritum reddidit Deo nostro, quem multis afflictionum generibus

in huiusmodi conflictibus lacessivit. Cuius presidio privata mater

Ecclesia ne veneno posset veteris serpentis involvi, ubi nulla profuisset

tunc temporis tyriaca, supplicavit ad Dominum ut tante desolationi compatiens

eius miseriis misericorditer condoleret. Ad cuius clamores assiduos

manus omnipotens excitata de fervore solito faciendo virtutem de

congruo sponso providit Ecclesie, mittens de celesti cenaculo Celestinum.

In cuius substitutione pontificis satis utiliter provisum fuisset

Ecclesie, nisi mortis imperium quo reges privantur regimine et principes

principatum amittunt, sue novitatis primordia de medio substulisset.

Quem sic raptum subito, sic repente subtractum sedentis super flumina

Babylonis matris viduate compassio tanto lacrymabilius deploravit, quanto

recentius dolore suscitato preterito reliquie remanserant deplorande.

Nondum etenim prioris vulneris cicatricis signa transierant, nondum primevi

doloris fumus in altum ascenderat, et sic amaritudini coniuncta calamitas

fluctibus addidit tempestatem. O quam mirabilem fallendi modum

fallacia siquidem mortalis includit, que discreta prorsus a tredecim concepta

peremptoriis exceptiones dilatorias non admittit, ex necessariis semper

p. 183

terminis silogizans! Numquid enim unum sibi substulisse suffecerat

ubi successore secundo desolate matris gremium continuatis lacrimis

viduavit, ut ad minus quod in uno ploraverat in alio solaretur? Que dolorem

cum gaudio temperans terminavit gaudium in dolore, et sic eius evangelio

lugubri totum predicato per orbem, cum nulla spes remedii superesset

Ecclesie, cuius tribulationum publica notio se per universos orbis angulos

publicarat, pie matris affectus quam squalor viduitatis et desolationis

affecerat, ad Dominum dum tribularetur coadunatis vocibus filiorum qui

huius doloris pungebantur aculeis, exclamavit, et ne pericula circumstantis

angustie que periclitari temporis necessitas exigebat, in altum forte

succrescerent, voce clamantis celum tertium penetrante et a vultu Dei

prodeunte iudicio, petentis petitio se sentiit exauditam; quod mater optaverat

voto desiderantis advenit et aspergens aquas in itineribus suis vocem

habyssus protulit ab altitudine phantasie. Ac licet hoc fama paranimpha

processuum expectantium auribus ex affectus anxietate predixerit, ut

tamen in certius laudis canticum prorumpatur, quod cum gloria in excelsis

Deo referimus, creatum desuper in Ecclesia Romana pontificem presens

epistola letabunda describit. Quod tanto solennius movere debet corda

fidelium, quanto consultius orbis angustiis quem iam hostis antiqui

nequitia varia temptatione seduxerat, cuius est a summo celo egressio,

sue gratie infusione providit. Canite igitur tuba et cithara, canite Deo

nostro qui, suum prosequendo negotium, papam concessit populo, patrem

filiis, virum vidue, pastorem ovibus, et in altis habitans respexit humilia,

largitus mundo perituro rectorem.

165

p. 184

Imperator Fredericus … comiti Casertano.

Cum, sicut firma nuper relatione comperimus et te in parte non credimus

ignorare, L. illustris rex Francorum dilectus amicus noster ad partes

ultramarinas, prout iam dudum stabili mente disposuit, transfretare

magnifice sit paratus, quem per partes Sicilie transire velle constanter

audivimus vel ibidem, si casus inciderit, yemare, nolentes ut insula ipsa

nostri pars utique preclara dominii, tempestate presentium negotiorum

et temporis imminente, rectoris seu presidis presentia careat qui personalis

nostre maiestatis essentiam representans et regem ipsum loco nostri

quo decuerit honore recipiat et provinciam ipsam in omni tranquillitate

gubernet, quamquam regnum nostrum in proximo, civitatis Parme

depressa protervia vel ipsius urgentissime depopulatione peracta, repetere

personaliter disponamus, te ad partes illas tamquam precipuum loco nostri

vicarium ante faciem nostram salubri consideratione providimus premittendum;

devotioni tue mandantes quatenus incontinenti receptis presentibus,

ad comitivam tuam viris aliquibus fidelibus nostris de Terra Laboris

et comitatu Molisii tribus vel quatuor deputatis, magnis et continuatis

dietis ad partes ipsas, sicut unquam gratiam nostram diligis, celeriter

studeas te transferre. Qualiter autem super receptione regis eiusdem et

negotiis nostris illarum partium gerere te velimus, per latores presentium,

nuntios tuos fideles nostros, quibus super hoc plenissime beneplacitum

nostre maiestatis expressimus et fidem plenariam adhibere te volumus,

sufficienter poteris informari.